
			I.


			Tre sèt oras del matin, la vila se desrevelha. Lo solelh, fanal celèste, se lèva en-dessús las teuladas de Sant Perdols. Se tracha d’un solelh roginenc qu’anóncia una polida jornada d’ivèrn. Mas pel moment gèla encara. Lo vent terral bufa son alen siberian. Un ambient glacial estropa lo còr de l’anciana sosprefectura. Los colombs torrièrs, que jamai semblan pas s’anar jaire, son a picorejar suls trepadors qu’enròdan la plaça Gustau Farenc. Cèrcan conscienciosament lor pitança. A se demandar çò que pòdon plan trobar a aquesta ora. Tant que las mametas seràn pas anadas quèrre lor pan quotidian, deuràn far pinquet. A passes menuts, tota aquela volatilha se crosa e s’entrecrosa dins un balèti desordonat. Pr’aquò, eles, an mina saber çò que fan. Grand ben lor faga…


			La catedrala Santa Segolena es quilhada al bèl mitan de la ciutat. D’en de las sèrras alentorns, se diriá que los ostalses se sarran d’ela coma de poletons de lor cloca. Estonats son los visitaires de Sant Perdols quand aprenon que la catedrala es pas dedicada al sant que balhèt son nom a la vila. Se sap qu’autrecòps, quand Sant Perdols èra pas encara qu’un vilatge, lo sant aviá son santuari. Èra pas qu’una capèla. Es estada arrasada a l’Edat-mejana per bastir Santa Segolena. Èra dins de tempses gaire benesits ; quand las parròquias e las abadiás se panavan las relicas a qual mai pòt : tè tu ! un tíbia per aicí ; tè ieu ! una onça per ailà, etc… Mas Perdols, lo sant patron dels desaviats, perdèt pas al cambi ; son nom es demorat per designar la ciutat.


			La giroleta, fintanèla pacientosa pincada sul cloquièr de la catedrala vièlha, pren las causas de naut. Es la primièra a aprofechar la michor de l’astre de fuòc. Aprèp una nuèit quasi polara, pauc a cha pauc la temperatura ven tebesa. Quitam lo freg pus negre per embragar sus una atmosfèra un pauc mai suportabla. Daissam la nuèit pel jorn. Se sentís un imperceptible rescalfament de l’aire. Talament que tot sembla se desrevelhar a l’encòp. Las platanas e marronièrs sus las avengudas degibran mentre que los telhs de la plaça Gustau Farenc tornan prene de colors. Dins los jardins publics l’aucelilha piuleja. O fa encara crentosament, mas s’i ensaja. Se canta que cante ! Canta forçadament per Sant Perdols. E benlèu-ben per l’Amicala Rugbistica Sant-Perdosòla que, coma cada dimenge, s’aprèsta a viure una jornada istorica. Seriá ben extraordinari qu’una prestacion de l’ARS siá pas istorica, almens per d’unes.


			Ventamòl, Alan Jambròt de son prenom e nom de carta, arrèsta sa gròssa berlina davant Lo Monegue, lo mai central dels burèus de tabat. Es un ritual de cada jorn e particularament dels dimenges de matin. S’i arrèsta crompar la Gaita Albigesa. Se ramba contra çò que se voldriá una font d’agradança. Un parallelepipède regular de beton grisàs d’estili neo-faissista. Foguèt bastida al moment del regne del precedent conse. Un original, amator de l’estetica social-realista. Tre que foguèt elegit agèt dins l’ase de daissar una marca de son passatge al cap del Conselh. Li arribava de se prene per un cesar sant-perdosòl. Segon sos plans e capricis, faguèt bastir aquel pilòt de rassièrs. A pro pena se son inclinason permet a un pichon rajal d’aiga trebola de se passejar sus una susfàcia rasposa. Aquela aiga vira e revira dins un circuit tampat, tan val dire sens jamai se renovelar. L’estiu pòt arribar qu’enfalenèsse. Alavetz, quand ne vira, una delegacion del Sened dels Messorguièrs es obligada d’anar far de rambalh a la comuna per que l’aiga siá condreitament remplaçada. Las causas acaban ben per se far a Sant-Perdols, mas se realizan dins las formas e a un ritme sant-perdosòl. Quand la font es lorda, se los joves tròban que los servicis comunals trigan per intervenir, alavetz se despacientan. De nuèit, van escampar un barral de lessiu dins la font. Aquesta desapareis jos un montairon d’escuma blanca que sembla de nèu. Pendent dos o tres jorns, aquò fa charrar sul banc dels Messorguièrs. Se ne vira, de toristas de passatge prenon qualques fòtos. Aquela mena d’accion clandestina se pòt repetir dos o tres còps dins l’annada. Aquò depend de la valentiá dels emplegats municipals e del vam farcejaire de la joventut.


			Alan Jambròt es un òme qu’ensaja se téner al corrent de l’actualitat, e pas sonque esportiva. Alavetz, es abonat a la Gaita Albigesa. Mas puslèu que de la se far portar, la va quèrre a l’ostal de premsa. Cada matin aquò li permet de rescontrar de monde e de prene la temperatura de la ciutat. En vila coneis plan monde e quasi totòm lo coneis. I baileja la pus bèla entrepresa de taxis e d’ambulàncias. 


			— Carreja los vièlhs als fraisses de la Seguretat Sociala, gausan avançar los que son pas encara pro annadits per aver agut besonh de sos servicis.


			— E òc ! lo malaür dels unes fa la fortuna dels autres, dison los pus agrits.


			— Tè ! aquí Ventamòl qu’es a cavar lo trauc de la Seguretat Sociala, afortisson las lengas de pelhas tre veire passar una de sas ambulàncias. 


			L’entrepreneire a la reputacion d’èsser un lop en taula e un anhèl al trabalh. Patís per davalar de sa treslusenta mecanica. Se deu téner a l’encòp a la portièra e al volant. Un aprèp l’autre, pausa delicadament sos pès pel sòl, coma se crentava espotir d’uòus. Vertat qu’un pè pausat de travèrs e crac !.. una de sas cavilhas seriá lèu dins sa museta. Li arribèt un còp e ara se mesfisa. Gausa pensar que sas ambulàncias devon servir pas que pels autres.


			Dins sa vida d’abans, foguèt pilar drech de l’Amicala Rugbistica Sant-Perdosòla. Aquò daissa de traças. Fa sos cent vint quilos plan quichats. Son escais, Ventamòl, a pas res a véser amb quin vent que siá, nimai un que se seriá apasimat, que seriá vengut mòl. Se Ventamòl i a, es que l’òme suportèt pas jamai lo chafre de «Ventremòl». Es pr’aquò atal que sos coequipièrs lo sonèron tre qu’arribèt al club. Ja adolescent, son ventre avançava davant el. « Aviá una longor d’avança », se trufava -de luènh— los mai coratjoses. Quand arrestèt de jogar, sa panolha acabèt per li tombar sus las cuèissas. Nimai son obesitat s’arrenguèt pas en venent vièlh. Los qu’ara lo crosan, se demandan per quin miracle arriba encara a marchar sens capbilhar de morre-bordon. A talament de grais a carrejar que per trepar li cal escartar las cambas. Trescamba coma una auca grassa. Fa patir pas que de lo véser. Se vos arriba de fàcia dins un corredor o una vanèla de supermercat, podètz far repè ! 


			E mai foguèsse amb benvolença, de sa corporança voluminosa, ne cal pas jamai far mension ; almens pas davant el. Es malsapiós que jamai pus. Malgrat son pes, es encara pro nerviós e plegadís. Auriá lèu fach de mandar un quichamorre dos mètres davant el. Malaür a lo que lo trapariá en plena cara. Auriá de prene sulcòp rendètz-vos amb un chirurgian estetic. Lo monde se mesfisan d›el que, s’a lo ventre mòl, a los punhs d’acièr ; e mai son lèstes ! Las gents fan mèfi de li dire pas de « Ventremòl ». Se devon acontentar del derivat edulcorat de Ventamòl. Çò fasent, lo tresmudament de qualques letras, càmbia tot. Emai s’al país lo vent bufa pas jamai flacament, a Sant Perdols la semantica a tant d’importància coma endacòm mai. I a de bòrnas a despassar pas. S’i coneisson tantas susceptibilitats coma i a de personas. Cal èsser de l’encontrada per ne saber los còdis.


			— Adieu Alan, li fa Robèrt Grimaldi, lo buralista. Aqueste es pas del cortal rugbistic, alavetz, l’apèla de son prenom de batisme.


			— Òu !.. Cossí vas Ventamòl ? S’exclama l’abat Jòrdi Manga del fons del magazin ont es a furgar en cèrca d’un programa de television pas tròp car. 


			Quand arribèt de Senegal per servir la parròquia, vist sa corporança e son mètre nonanta de nautor, totòm, e quitament las vièlhas manjasants, se pensèron que seriá damatge que faguèsse pas al rugbi. Aquò triguèt pas, lo president Berdiguièr, totjorn en cèrca de jogaires novèls, l’anèt trobar. Lo jove rector, plen de vam, faguèt un entraïnament per s’i ensajar. Còpsec lo jòc li agradèt. Foguèt embalausit e signèt. Es ara pilar polivalent dins l’equipa Primièra. Possedís una fòga e una energia inagotablas. Aquel espòrt li permet de se desbondar. De tira, lo public l’escaissèt afectuosament Montanha Negra. De notar que los Sant-Perdosòls escaissan totjorn afectuosament, mas ça que la sens jamai demandar son vejaire a l’interessat.


			Amb aquela montanha negra (sens las majusculas se vos plai) en primièra linha, la mesclada de Sant Perdols a pas jamai recuolada d’un centimètre. Jòrdi Manga es crench de totes los pilars qu’agèron un jorn o un autre a far amb el. Lo primièr de sos drech-a-drech que vòl far l’arganhòl, a lèu fach de li far plegar lo cap. Son mai d’unes a aver engolit de pelena. Quand Montanha Negra tuma, tuma fèrme ! Sos adversaris, per estalviar qualques bonhas e gobiaments de cervicalas, devon anar a son ritme dins las dintradas en mesclada. Es el lo patron. El que balha lo tempo. Quand òm es en fàcia d’el tan val de lo provocar pas. E tan pièg per los qu’o volguèron pas comprene. Tre la segonda tumada aquestes recebèron un carpan que saupèron pas d’ont veniá. D’unes se faguèron talament brandir las pelhas qu’a la fin de la partida se podián pas mai desnosar los correjons de lors sabatas a crampiòts. L’abat Manga es conegut per daissar sa caritat crestiana dins los vestiaris. Nimai per sa bontat d’anma, quand es sul prat batalhièr, es tresmudat en guerrièr african. Coma o ditz tan plan pendent los tempses tresen : i a un temps per tot.


			Ventamòl e Montanha Negra son dos òmes que s’endevenon plan. Mas es pas per çò que son amic es cap-mèstre de la parròquia, que Alan Jambròt va cambiar de via e de vida. Es totjorn pas de glèisa e risca pas de se negar dins un aigasenhadièr. La catedrala se pòt plan esfondrar que li tombarà pas sus l’esquina. Aquò los empacha pas de se balhar l’acolada e escambiar sus lo desplaçament d’aqueste vèspre a Montcabròl. L’un coma jogaire e l’autre coma sonhaire de la Resèrva, sabon que se cap de partida es pas jamai ganhada d’avança, aquesta serà d’ont mai rufa. Sèrvan en memòria qu’ongan los Montcabroleses an pas encara perdut a l’ostal. Per la partida anar, foguèron bèdres davant e aluserpits a l’arrièr. Sant Perdols manquèt pèrdre sus son prat. I a de causas que de desmembran pas !


			— Rai ! afortís l’abat Manga, arribarai per jogar almens lo temps segond. Se la mesclada ten en primièra temporada, es pas per m’en creire, mas sèm salvats.


			— Comptam sus tu. A totara…


			Lo rector a d’empachas per jogar a l’exterior. En causa de sas foncions sacerdotalas, es pres cada dimenge fins a una ora del vèspre. Pòt pas assegurar los desplaçaments los pus luènhs. O regreta, tant coma lo club e sos nombroses afogats. Quand la partida se debana pas a de centenats de quilomètres, alavetz, fonza amb sa veitura e tanplan a l’escasença de poder jogar la segonda temporada. Çò que, çò pensa, serà lo cas d’uèi. A la fin de l’entraïnament de divendres es estat decidit que seriá portat sus la fuèlha de partida.

			II.


			Lo rambador de l’estadi Trincamòla, pauc a cha pauc s’emplena de veïcules. Bailes, benevòles e jogaires arriban ; los unes en veitura, los autres en motocicleta e mai qualqu’unes en bicicleta. Panica, el, arriba amb sa mòto. Aquesta val lo còp d’uèlh. Es un eiretatge del paire. Una vièlha cent vint-e-cinc centimètres cubics de las annadas mila nòu cent setanta. Amb una sèrva de gasolina que puja al nivèl del guidon, a mina èsser d’una nautor demasiada. Es una mena de maquinariá nauta sus sas ròdas. La sèla biplaça es estada petaçada, emai repetaçada, a còps de cintas adesivas pas totjorn de la meteissa color. Mas çò mai susprenent es la color jaunassa de la mòto. Talament que quand travèrsa Sant Perdols sus son aplech, se diriá que Panica cavalga una gròssa vèspa metallica e petardejanta ; un monstre tot bèl just sortit de l’infèrn. Es d’un efècte que, suls trepadors, ne fa revirar mai d’un. Çò pus terrible es que la vièlha mòto fumerleja a ne poder pas pus. Ni per jamai anar plan luènh amb sa petroleta, se pòt dire que lo sonhaire de l’Amicala Rugbistica Sant-Perdosòla polluís per son compte. 


			Ni per aquò, d’unes vos diràn qu’aquela mòto, es excepcionala. Es probablament la sola en Occitània capabla, quand ne vira, de carburar a l’aniseta. Ne vòli per pròva qu’un ser de victòria o de desfacha a Trincamòla, -la causa es de pauc d’importància que de tot biais lo nombre de botelhas d’aniseta e de barricòts de cervesa beguts dins la serada es sensiblament lo meteis-, un mièg degordit agèt dins l’ase de prene las claus de la mòto de Panica. Aprofiechèt que lo sonhaire ne teniá mai qu’el. Amb un autre mièg aluserpit (mèfi qu’a Trincamòla e contra tota logica matematica doas mièjas fan un entièr !), dobriguèron la sèrva de gasolina de la petarèla e i vuegèron dedins una botelha plena d’aniseta. 


			En fin de serada, Panica comprenguèt pas perqué sos companhs èra tan nombroses a l’acompanhar defòra. Rai ! encambèt sa montadura d’acièr. Quand capitèt per trobar la pedala del desmaraire, faguèt una brava e seca penejada. Agèt pas besonh de ne far una segonda. La valenta mecanica se metèt en marcha sens solament tossir. Los farcejaires esperèron de badas que tombèsse en carafa. Se passèt pas res e ne demorèron a beure lor defèci. La motocicleta se metèt a ronronejar gentament en digerissent sens dificultat sa botelha d’aniseta. De memòria perduda s’es totjorn passat de causas estranhas a Trincamòla…


			Rescalfament climatic, trauc dins la sisa d’ozòn e preservacion de la planeta son pas las preocupacions primièras de Panica. D’ont mai quand, coma pel moment, es a fonzar cap a Trincamòla. Mena maquinalament que pensa pas qu’a una sola causa : ensajar de far l’enumeracion recapitulativa de sa farmacia per véser s’a pas res oblidat. Sap qu’es sa reputacion de sonhaire de l’equipa Primièra, valent a dire de primièra classa, qu’es en jòc.


			Tanlèu davant lo fogal del club, totes engulhan la pòrta e van dirèctament al comptador de la grand sala. Lo cafè i es servit en permanéncia fins al despart de l’autocarri. Aquò’s Jacme Ramièra qu’es gestionari de l’estanquet. De jove, es estat un famós mièg de dobertura. Enquilhava los tombats a per tièra. A l’epòca, abans cada partida arrestava pas de prometre : « D’uèi vos vau enfilar qualques tombats ». E mai fasiá çò que disiá. Amb lo temps, venguèt una legenda. Foguèt lèu batejat « Lo Tombaire ». Los vièlhs afogats ne parlan encara. De la dobertura passèt sens transicion darrèr lo comptador de l’estanquet. Atal, e aquò dempuèi mai d’un sègle, se fa lo reciclatge dels ancians jogaires al dintre de l’Amicala Rugbistica Sant-Perdosòla. Ara baileja amb tan de gaubi e de seriós las begudas del club, coma bèl temps a gerissiá lo jòc sus la pelena. Lo matin, aquò rai ! i pòt téner. Es aprèp las partidas, al moment de las temporadas tresenas que las causas, qualques còps, se gastan. Alavetz, deu téner cap a un seissentenat d’omenasses de la cresta roja. Segur la causa ven plan mens evidenta. Los cal conténer dins lors fantasiás. Mas Lo Tombaire manca pas d’autoritat. Possedís lo prestigi de lo qu’a darrèr el una famosa carrièra. Son aureòla es d’ont mai lusenta que refusèt d’anar jogar a nivèl pus naut per demorar servir los cloquièrs de Sant Perdols e cap d’autres.


			La concentracion psiquica d’abans partida es pas lo fòrt dels rugbiaires de Amicala Rugbistica Sant-Perdosòla. Tre uèit oras, començan per bracejar e parlar fòrt. I a pas que los entraïnaires que se son retirats dins la sala d’acamps per compausar definitivament las equipas. Pau Resseguièr, dich « La Ressega » e Esteve Marròt an la responsabilitat de causir qual jogarà dins l’una o l’autra de las equipas. Aquela responsabilitat es plan relativa, compte tengut que i a gaire d’emulacion dins lo club. Al contrari, d’unes excellents jogaires prèsan melhor jogar en Resèrva per aver pas la pression del Comitat director, mas subretot per aver pas la del public. D’efièch, los afogats de l’ARS son exigents de cara a lors jogaires e lor enquadrament. A la mendre error, las criticas tissosas plòvan de pertot. Los suportaires o supòrtan pas tot. E quand ne vira, sabon o dire. O cridan dins l’estadi e mai o trompetejan en defòra de Trincamòla. Es una particularitat locala que cal èsser nascut a Sant Perdols per la poder comprene e admetre. Trincamòla es un estadi mitic en Lengadòc emai pus luènh en Occitània. Una pelena famosa ont dempuèi cent ans se’n passan de verdas e d’autras pas complètament maduras. En Ovalia tota, se’n pronóncia lo nom amb crenta e respècte.


			L’autocarri ven de se rambar davant lo fogal del club. Panica, lo motociclista e sonhaire de l’equipa màger (de son nom d’ostal Alfrèd Garriga) e Ventamòl son a carrejar lo material. Lo recaptan per òrdre dins las sotas del veïcul. Entre tot, es pas un pichon afar. Cal pas res oblidar : botelhas d’aiga, farmacias, plòts mobils, taula de massatge, bloquièrs remborrats, jòcs de malhòts, balons, etc... L’intendéncia es primordiala dins l’anar d’un club que se respècta. Gui Barta, lo planchòt e Gisèla Fardal, l’osteopata-quinesiterapeuta, son aquí per los ajudar. La manòbra de cargament, plan onchada, se fa de rotina. Los jogaires balhan pas la man. I son pas obligats que, sensat, son en fasa de concentracion. Mas d’unes pensan que la concentracion es bona sauma. Qualques jogaires n’aprofièchan per i metre sus l’esquina lor pigresa e qualqu’autres lor cròia.


			Pasmens, a l’embarcament es vertat que los rugbiaires an fièra mina. Rasats e lisquets, son fresques coma de trochas salmonadas. Revèrtan de dieus invincibles. En pujant dins l’autocarri receban una borrada dels dos entraïnaires. Es un ritual immudable. Cadun s’i prèsta de bon grat.


			Dins lo veïcul, cadun pren plaça segon sas afinitats, sos estaments o sos centres d’interèsses. I a los caçaires que charran de sotavotz coma s’èran encara a l’espèra. A còps, amb lors braces lançats endavant e montats a la nautor de lors espatlas degaunhan los qu’afustan e que quichan sus la palheta : pam !... pam !... E aquí las lèbres tuadas venon tan gròssas coma de singlars, e los singlars tan pesucs coma de buòus. 


			Los belotaires an de longa un jòc de cartas dins las pòchas. Fan tanben seguir una pòst e atal s’arrengan coma pòdon per se metre a biais. Ni per s’aplejar al melhor, barran lo corredor entre las doas rengadas de sètis, çò que manca pas de ne far repotegar qualqu’unes. Escometan qualques viradas d’aniseta que seràn begudas en serada. Son aqueles los pus trufandièrs e tanben los pus brusents. 


			Aquò’s pas lo cas dels telepianotaires. An totjorn lo nas sul telefonet. Badan lor ecranèl amb una tan bèla intencitat que son pas mai d’aqueste monde. Son probablament los mai autistas de totes. Sovent agachan qualques partidas de rugbi jogadas la velha. O tanplan fintan qualques emissions en redifusion. Los mai destacats escotan e agachan de vidèocants.


			Enfin i a los fringaires, los seductors e raubacòrs ; los que quand son pas al rugbi son a córrer l’antifa. Son los pus joves. Sul ton de la confidencialitat -mas pas totjorn— escàmbian d’experiéncias famosas, o pas. A los ausir charrar se diriá que pas cap a pas jamai pres un rastèl. Sul telefonet fan véser de retraches de joventas sensats èsser los de lor mistòia, mas que sovent son estats pescats a l’azard sus la telaranha. O alara preses dins la carrièra a la dessabuda de las interessadas. Cal ben que joventut se passe…


			De lors costats, los entraïnaires meton en plaça las estrategias pus eleboradas que se son pas jamai vista sus la planeta d’Ovalia. Son a inventar lo rugbi de deman. Aqueste còp, ne son solides, lor trabalh en amont lor va permetre de ganhar. Cada an pensan aténher l’invencibilitat per l’an d’aprèp. Atal las ròdas del temps e de l’autocarri viran. E tant que viran fan lo torn.


			Vila de Romania en quatre letras ? Felip Augièr es isolat dins sa botiòla a far de mots crosats. Cada dimenge de matin a la pression que comença per pujar tre lo primièr pè pausat sul tapís d’espondièra. Alavetz, per la far tombar s’arrèsta al Monegue crompar l’edicion dimenjala de La Gaita Albigesa. Sap que s’i tròba una grasilha plena pagina de mots sagetats. De qué téner tot lo viatge quand las equipas son en desplaçament. Vila de Romania en quatre letras ? La responsa poiriá plan èsser « Iasi », mas l’alièr trasteja entre « Iasi » e « Urfa » qu’es una vila turca que rescontra tanben qualques còps dins los mots crosilhats. Es pas plan calat en geografia, çò que lo fa d’ont mai fosforar quand es a téisser sos mots.


			Se ten al darrèr del carri lo uèit de davant de l’equipa resèrva. Demest aquestes lo que parla sens jamai levar la votz, aquò’s Tesista. De fach es estat escaissat atal per copar Anestesista, plan tròp long dins un monde rugbistic ont las gents van sovent a l’esssencial, sens que degun siá d’acòrdi sus çò que poiriá èsser essencial al rugbi. Es un pilar de bon nivèl que pòt tanplan jogar segonda linha. Malaürosament per l’ARS, En Resseguièr lo pòt pas far jogar en equipa Primièra per encausa sa propencion a « anestesiar » tròp sovent sos adversaris. Li arriba mai que de rason de levar lo genolh quand un d’en fàcia fonza drech davant amb l’oliva jol braç. Per pauc qu’aja lo cap un pauc baissat e lo pauròt se retròba per qualques segondas dins un « còma artificial » segon los dires del public sant-perdosòl e en « comocion cerebrala » segon l’arbitre. Aquí cossí la victima e son borrèl se retròban cadun dins lors vestiaris, un amb un carton blau e son « anestesista » amb un de roge. Nimai de se far repotegar per totes los del club, e mai que mai per Monsenh Berdiguièr que n’a pro de pagar de multas a la Federacion en causa d’el, i a pas res a far ; tanlèu qu’es dins l’arena Tesista jòga dels genolhs, mas tanben del cap, dels coides e quand ne vira es pas lo darrièr per servir la sopa de nosèls. Se pòt pas reténer d’èsser brutal. Tot lo contrari de çò qu’es dins la vida. Es baiardièr a l’espital e conegut per èsser en setmana un òme doç e serviciós.


			Ara per ara participa a la discutida de çò que poiriá plan èsser la partida que los espèra a Montcabròl. Cadun i va de sas coneissenças tocant la còla advèrsa. Ensajan de s’acordar sus qualques tacticas de jòc suggeridas per Max Ribòta, lor entraïnaire especific. D’aquestas que se’n pèrd la memòria tanlèu lo primièr artelh pausat sus la pelena. Se dirà jamai pro que lo rugbi es una dança virila improvisada ont ganha lo qu’a mai d’imaginacion e de gaubi.


			Ni per una sembla inchalhença, regna dins l’abitacle de l’autocarri l’indefugibla pichona tension psicologica d’abans partida. Cèrtas a pro pena perceptibla, mas plan reala. Una languina que se sentís a l’ambient volontàriament estofat que floteja dins lo veïcul. Pauc o pro, se legís sus las caras de cadun l’enveja de se pelejar, de s’anar fretar a l’adversari.


			Enfin, lo carri arriba a Montcabròl. Las equipas de l’Amicala Rugbistica Sant-Perdosòla son convidadas a davalar al restaurant La Cassòla per engolir las reglamentàrias agulhetas de polet acompanhadas de pastas orfanèlas. De macarrònis a l’aiga sens lo mendre pecic de burre. E per far davalar aquel regime, pas que d’aiga clara. Totòm es d’acòrdi per dire que se i aviá pas que los repaisses d’abans rescontre per motivar los jogaires, degun en Occitània se fariá pas rugbiaire. Aürosament, se i a un abans, i a tanben un aprèp jòc. E aquí son figas d’una autra desca.


			Mentre que los jogaires fan magre, los de l’enquadrament tecnic e logistic, se’n meton plen la panolha. Començan per los aperitius al comptador. Bevon los que son pagats pel club e los que pagan eles ; tè tu una aniseta, tè ieu un muscat. Per far bona mesura, lo patron del restaurant paga sa virada. Quand se meton en taula an ja la cresta roja e son -çò dison— en estat d’ipoglicimia. Lor repais a pas res a véser amb lo dels jogaires : ensaladas combinadas e carsaladas a volontat en intrada amb, plan solide, una cassoletada individuala de monjas copiosament acompanhadas de salcissa, de codena e de cuèissas d’auca confidas en plat de resisténcia. Seguisson puèi los formatges e los dessèrts. Lo tot asagat de corbièra aquí-ne-vòls, aquí-n’as. E per plan quichar sul tot aquò acaban per çò que d’unes apèlan pudicament lo riquiquí e d’autres, probablament per demesir la portada volumetrica de lor galabarditge, la gota. Ça que la, son totes d’acòrdi per dire que se los digestius son estats bolits es plan per acompanhar la digestion del monde. Entre doas remontadas gastricas (preten rotar pas jamai), Ventamòl afortís que los digestius, pel ben que porgisson a la santat dels taulejaires, deurián èsser considerats per potinga. 


			— Emai benlèu se poiriá enfaciar que foguèsson remborsats per la Seguretat Sociala, ajusta en se levant de taula.

			III.


			Aquò’s Pau Resseguièr, l’entraïnaire de la Una que balha lo senhal de partença. Los jogaires, qu’an acabat fa temps de manjar lor repais dietetic, plegan las cartas. Dins un borbotge de taulas e de cadièras brandidas quitan lo cenador. La mina concentrada, van rejúnher lo bus. D’en d’aquí, direccion l’estadi de la Plana per l’escalfament d’abans partida. Es pas plan luènh, i son lèu arribats.


			Un còp las sotas de l’autocarri vuejadas, per s’anar rambar al fons de l’androna, lo menaire, un novèl arribat dins l’entrepresa que coneis pas encara ni lo club nimai sos benevòles, se daissa guidar per Panica. Sap pas encara a qual a afar. Pòt pas endevinar que se l’òme es escaissat atal, es per çò qu’es de longa ansiós. Que sovent braceja d’un biais desordonat. Es una tissa que lo pren tanlèu la mendre pression o contrarietat. Aquò l’aganta en totes luòcs e totas circonstàncias, d’ont mai s’a la sentida d’èsser cargat d’una bèla responsabilitat. Es aquí lo cas. Emai se ten pas lo volant a l’impression de menar la maquina. Del còp, sap pas mai ont a la drecha ni l’esquèrra. Quand, sul banc de tòca, es dins sas foncions de sonhaire, per se conténer passa son temps a sarrar fèrme l’esponga magica dins una man e lo pulverisator miraclós dins l’autra. Tantas causas que lo menaire del carri pòt pas saber. D’ont mai que Panica garda bèl aplomb e polida prestança. A lo véser atal, dins son subrevestit a las colors de l’ARS, lo quiti Bon Dieu se fisariá a el.


			L’androna es pas plan larga. Alavetz, lo calfaire recuola amb una mitat del veïcul sul trepador e l’autra sus la cauçada. Dins un meteis gèst, Panica li fa signe de contunhar tot drech, d’anar a drecha e a esquèrra. A lo véser revolumar son braç drech dins totes los senses, a passas, lo menaire s’arrèsta per ensajar d’interpretar los gèstes del seu guida. Tot d’una, sembla que son adjutòri de rescontre li fa francament signe de recuolar drech. Coma a pas, a priòri, de rason de se mesfisar, contunha. L’autocarri recuola a la velocitat d’un limauc, mas recuola. 


			Tot d’una, s’ausís un brave craaaash… metallic. Es brèu mas seguit de tres petaradas secas. Aquestas semblan de còps de fusilh que van ressontir dins las tribunas de l’Estadi de la Plana. Tanlèu, un fuòc d’artifici de las belugas multicolòras s’enaira de darrèr l’autocarri. Lo menaire arrèsta còpsec. Nimai per quichar sus la pedala del fren en una fraccion de segonda, es tròp tard. Lo bus ven d’espotir un transformator electric. Se tracha d’una d’aquelas caissas metallicas nautas d’un mètre o un mètre cinquanta que sovent prenon las colors de las muralhas. Mai d’un còp se veson pas que quand i sèm dessús. Lo temps per calfaire de davalar véser çò que se passa e ja lo darrèr de l’autocarri es en fuòc. Davant lo desastre, en bon professional demòra siau. Torna montar al volant per avançar e se tirar de sul transformator. Mas entretant lo motor a calat e se vòl pas tornar amodar. Ni per tot, lo malaürós menaire es impotent e obligat de daissar cremar son autocarri. Ja un fum espés s’enauça per dessús de Montcabròl. Una mena de colomna negrassa e pudenta partís a l’assaut de l’estadi e de la vila nauta. Los primièrs curioses començan de far cercle a l’entorn l’incendi.


			D’aquò ne vira que sens transformator, lo quartièr se retròba sens electricitat e l’estadi sens sonorizacion ni planchòt electronic. Los espectators qu’an ja pres plaça dins las tribunas, siá viran lo cap del costat de la dintrada per véser çò que se passa, siá davalan a la pòrta de l’estadi. Las discutidas van d’aviada sus la responsabilitat, e subretot la competéncia del calfaire de Sant Perdols. D’unes suportaires de Montcabròl, amb la marrida fe e lo chauvinisme que caracterisa los suportaires jos totas las latituds, van fins a avançar qu’a Sant Perdols los rugbiaires son pas mai degordits que los calfaires d’autocarris. Vist cossí viran las causas, pensan qu’an de segur partida ganhada.


			Per malastre, d’uèi fa un pauc de bisa. Una aureta que buta los fumses negres e pesucs de l’incendi sus la pelena de l’estadi. Aquela funèsta nivol es talament espessa qu’aquí ont s’atardiva s’i vei pas a cinc mètres. Non solament trebola la visibilitat, mas carreja una odor insuportabla. Pudís qu’enfalena lo cuèr, lo teissús e lo cauchó dels peneumatics cremats. Lo public sap pas mai ont se téner. Los que son demorats dins las tribunas començan per tossir malament. Qualques particulas de la nivol se venon enfonilhar al trefons de lor garganta. Tot còp, es un vertadièr concèrt de tossiments. N’i a sus totes los tons e totas las densitats.


			Davant aquela situacion de catastròfa ges naturala, lo delegat de la Federacion recampa los arbitres per deliberar de la responsa a balhar als eveniments. De tot biais se rendon d’evidéncia que la partida es pas jogabla dins talas condicions atmosfericas. Ne repòrtan la debuta d’un quart d’ora. Finalament caldrà esperar una mièja ora per que la nivol se siá una mica dissipada e que lo còp de fiulèl inicial siá balhat. Mentretant, la visibilitat s’es melhorada fauta d’èsser tornada a la normala. Ni per aquò, una odor de pudisina contunha d’empoisonar l’estadi e lo barri tot. N’i a qu’arrèstan pas de mocar negre. 


			— Puta de Panica ! ne mancarà pas cap… fa Gisèla Fardal, l’osteopata-quinesiterapeuta en mandant a tres passes d’escupinhasses gròsses coma de glàrias d’uòu e negres coma lo pecat. Aürosament la passion del rugbí fa a sautacavalet sus las condicions sanitàrias. Los cridals dels suportaires an lèu fach de fòragetar las salopariás que se son enfonilhadas dins lors palmons. 


			Tenèm dimenge. Lor casèrna es pas plan luènh, mas los pompièrs meton tres quart d’ora abans d’arribar. Quand enfin son sul site, i a pas res mai a far. Lor demòra pas pus qu’a refredir çò que demòra de la carcassa del veïcul. Lo calfaire, estabosit, agacha l’esquelèt ennegrit de son autocarri. Son mantèl amb son pòrtafuèlha, engolits per las flamas, son partits en fumses. Agèt pas èime de se’n mainar pus lèu. I pensa ara que la fredura lo ganha. L’espectacle es pietadós. 


			Rai ! l’entrepresa es estada avisada de la malparrada e un carri es ja en camin. Coma se deu, ven a Montcabròl recuperar las còlas de l’Amicala Rugbistica Sant-Perdosòla. Aürosament lo club a pas perdut cap d’equipament dins lo sinistre. Nimai a pas de plànher cap de nafrat. A creire que lo dieu del rugbi, se velha pas totjorn sus Panica, aqueste còp esparnhèt l’ARS. 


			Quand dintra dins l’estadi per prene sa plaça de sonhaire, Panica ensaja de se far lo mai pichon que pòt. Rasa las parets e baissa lo cap. A l’òrle del terren, se va lèu-lèu amagar dins lo gariton destinat a l’enquadrament esportiu. Nimai per aquò, i a pas res a far, un còp de mai, fa l’unanimitat de son public. Quand lo veson arribar, los suportaires se lèvan de suls gradins coma un sol òme. Se meton a lançar de galejadas, a fiular e a martelar en picant de las mans e dels pès : Pa-ni-ca… Pa-ni-ca… Pa-ni-ca…


			Los Montcabroleses son espantats de tot aquel calivari. S’esperavan pas a aquela entamenada, a aquel preludi tarabastós. Rarament assistisson a un tal remenadís abans la debuta d’una partida. Badadisses, agachan l’espectacle sens tròp saber çò que ne cal pensar. Sabon pas s’es de pòrc o de tesson. Ni per tot, son una mica irritats de véser tan de rambalh en çò lor. Visiblament son pas mai mèstres dins lor ostal. Dont mai que lo club dels suportaires visitaires, Los Butavams, se sont pas geinats per desplegar una grand banderòla sus la quala de pòt legir : « Amb l’ARS, per jòia tumar, e per onor ganhar ». Aquò’s lor devisa de totjorn. Mas aquesta fa pas l’unamitat dins las travadas de Trincamòla. D’unes degordits, segurament de dessidents dels Butavams, se son creguts pro intelligents per pintrar sus la paret del fons de las tribunas : « Amb l’ARS, per jòia pintar e per necessitar pissar ». S’es mes aquel desvirament d’eslogan sul compte del conflicte permanent de generacions. Rai ! i a çò que se passa darrèr la man correnta e çò que se debana sul terren.


			Tre que las equipas e los arbitres son sus la pelena, dins las tribunas, costat Sant Perdols, la temperatura baissa de qualques grases. La partida es dobèrta e cada equipa ensaja de mandar de jòc. Fin finala lo rescontre es animat e agradiu de seguir. Los jogaires se regalan e, de raspalheta, regaudissan los espectators. D’un costat coma de l’autre totes los actors balhan tot çò qu’an dins los pompilhs e dins lo cap. Lor intencion es de prepausar un rugbi de qualitat, emai i parvenon. L’arbitre, en cap-mèstre del jòc, orquèstra sul mòde allegro, oblida sovent lo fiulèl dins sa pòcha e daissa jogar, çò que permet a cadun d’exprimir liurament sas capacitats atleticas. Atanben la partida es corrècta ; un pauc virila, mas just çò que cal. Dos ensages son marcats de cada part. Manca d’astre per Montcabròl lor puntaire manca una transformacion, pr’aquò aisida. Sa sabatada es poderosa, mas passa a drecha de las pagelas. Fin finala, Sant Perdols l’empòrta per quatorze punts a dotze. Mas tanplan auriá pogut èsser lo contrari.


			La recepcion de fin de partida, dins lo fogal del Montcabròl Olimpic, se fa al lum d’empolas alimentadas per un generator. Sembla un despertin a las candèlas. Per un còp las convèrsas pòrtan pas sul rubgi. Viran totas a l’entorn de l’incendi. Totas las ipotèsis que menèron a la catastròfa son enfaciadas pels unes e pels autres. Cadun a son opinion. Las pus capbordas circulan, coma la que lo menaire auriá quichat sul menerbés o sul corbièra, « que se maridan tan plan amb lo cassolet ». Maites blaiman ernhosament aqueles fotralasses de transformators que son pausats tròp bas e que, fatalament, se veson pas d’en d’una cabina de camion o d’autocarri.


			Dins la còla de Sant perdols, un còp de mai es Panica qu’es al centre de las discutidas. La causa foguèsse possibla, se fa carrejar un pauc mai que de costuma. Rai ! aquò’s pas per li desagradar. Mentretant, benlèu en causa de l’accident, l’ambient es calorós e la recepcion es animada. Talament que la serada s’estira un bocin e que los bailes de l’ARS an de mal per remosar lors oelhas. 


			Un còp defòra, los jogaires van coma se reculhir a l’entorn de la carcassa calcinada e totjorn fumejanta de l’autocarri. Un parelh de pompièrs es encara present amb una cistèrna per encàs. Dison qu’i van passar la nuèit. De lor costat, los policièrs municipals an enrodat la despuèlha del veïcul amb de barrièras amoviblas. Dison voler evitar lo subraccident, emai se i pas mai de riscas d’electrocucion. L’espectacle es d’ont mai tristàs que la nuèit es tombada sus Montcabròl e que l’esclairatge public fonciona pas mai dins lo barri. Dins la negror, s’endevina mai los ostalses que non se veson. A l’entorn de l’estadi, la bruma s’es venguda ajustar a l’escurina. A pro pena se se destria la siloeta de las tribunas, ara vengudas mudas.

